Lørdag stod det klart, at AaB's kvindehold skal spille i den bedste danske liga i næste sæson, efter klubben spillede 2-2 mod AGF på Aalborg Portland Park. Det var Lærke Hammer, der scorede det mål, som endte med at blive afgørende for oprykningen. - Det var jo mega fedt, for så ender vi med at have sådan en fest i dag på grund af et mål, jeg scorer, og det er det første i sæsonen, fortæller målscoreren. Fejrer med øl og pizza Efter fejringen på Aalborg Portland Park bevægede AaB-kvinderne sig mod anlægget på Hornvej, hvor aften står på fest og glade dage med både pizza og øl. - Det betyder mega meget, for det gør, at holdet kan spille med i den bedste række næste sæson, og det er det, som vi har trænet for og spillet kampe for hele sæsonen, konstaterer Lærke Hammer, der bliver bakket op af cheftræner Claus Bech Jørgensen. - Jeg er så glad på pigernes vegne, fordi jeg ved, hvor meget de har arbejdet for det her. Og jeg er jo kommet ind efter en tidligere træner, der har gjort det rigtig godt med det her hold, men jeg har været i kvindefodbold i nogle få måneder, og jeg ved, hvad det er, de er op imod, og hvad de kæmper imod, anerkender cheftræneren. - De træner jo lige så meget, som herrerne og drengene, og det her er endelig et bevis på, at de virkelig har gjort sig fortjent til den anerkendelse, vi håber, de får, afslutter han. Se da TV2 Nord besøgte AaB's kvinder live til fejringen herunder: Kvindernes oprykning sker blot en uge efter, at AaB’s herrehold rykkede ned i første divison, og det er altså også noget, som betyder noget for klubbens kvindehold. - Det er jo ikke noget, som vi har snakket så højt om i klubben, da vi har prøvet at fokusere på os selv, men det har helt klart påvirket, da det ikke er særlig godt for AaB ikke at have mændene med i den bedste liga længere, men vi har bare fokuseret på os selv, fortæller Lærke Hammer.

Referat:
cheftræneren håber, at spillerne får den anerkendelse, som de fortjener.